**Sergej Mikhajlovitsj Prokudin-Gorskij** (russ.: *Сергей Михайлович Прокудин-Горский*; født 31. august 1863, død 27. september 1944) var en russisk kjemiker og pioner innen fargefotografi.

Prokudin-Gorskij ble født i Murom, Vladimir oblast i Russland, og studerte kjemi i St. Petersburg, Berlin og Paris. Gjennom egen forskning tok han patent på produksjon av fargedias og på projisering av fargefilm. Rundt 1905 begynte han et arbeid med mål å systematisk dokumentere hele det russiske imperiet i fargebilder. Et av formålene hans var senere å vise fram fargebildene i skolen, for slik å formidle kunnskap om historien, kulturen og moderniseringen av Tsar-Russland.

Fargefotografering
------------------

Skjematisk framstilling av Prokudin-Gorskijs kamera: fargefiltrene (som er atskilt her for klarhets skyld) blir skjøvet i en slisse bak kameraet sammen med de fotografiske glassplatene som skal eksponeres. Disse blir etter hver bildeeksponering skjøvet ned ved hjelp av en pneumatisk mekanisme (ikke avbildet) slik at neste fargeopptak kan skje.
Utsnitt fra *Alleia Hamerops* som viser de røde, grønne og blå fargekanalene og det sammensatte fargebildet
Prokudin-Gorskij benyttet et kamera som eksponerte en serie på tre svart/hvite bilder over et par minutter (senere kortet ned til et par sekunder). Hvert bilde ble eksponert gjennom et fargefilter; et blått, et rødt og et grønt. Slik registrerte hvert bilde bare en del av fargespekteret. Gjennom å projisere hvert bilde i farget lys, i forhold til hvilket filter som var brukt under eksponeringen, for så å nøyaktig overlappe disse bildene, fikk han et bilde sammensatt av hele fargespekteret. Han hadde imidlertid ikke noe system for å lage fargekopier. Små bevegelser i motivet mellom hver eksponering viste seg som "spøkelser" i det ferdige bildet, siden de røde, blå og grønne eksponeringene ble gjort etter hverandre og ikke samtidig.

Prokudin-Gorskij ble utstyrt med ei jernbanevogn med mørkeromsutstyr av Tsar Nikolai II, og han fikk to tillatelser som ga ham tilgang til ellers avgrensede landområder og hjelp fra byråkratiet i imperiet. Dokumentasjonsarbeidet varte mellom ca. 1909 og 1915, og produserte mellom 1900 og 2100 bilder. Han holdt flere illustrerte foredrag som skildret arbeidet. Etter den russiske revolusjonen flyktet han i 1918 via Norge og England til Frankrike. Han bosatte seg i Paris, og døde der i 1944. De fleste av fargebildene hans ble i 1948 solgt til det amerikanske kongressbiblioteket (Library of Congress).

Prokudin-Gorskijs fargebilder er unike historiske skildringer av det russiske imperiet kort tid før den russiske revolusjon. Motivene omfatter skildringer av arkitektur, miljø og folk.

I 2001 laget det amerikanske kongressbiblioteket utstillingen*The Empire that was Russia*. Til utstillingen ble glassplatene scannet, og fargebilder ble produsert digitalt fra de scannede røde, grønne og blå bildene. Først med digital bildebehandling ble det mulig å fullføre Prokudin-Gorskijs planer.

Bildeeksempler
--------------

Wikimedia Commons har et stort galleri av Prokudin-Gorskijs fargefotografier fra perioden 1904-1916.

* Nilov-klosteret på øya Stolobnyj i Seligersjøen i Tver oblast i RusslandNilov-klosteret på øya Stolobnyj i Seligersjøen i Tver oblast i Russland
* Tømmerfløting på Ladogakanalen ved Sjlisselburg 1909. Eksempel på «spøkelser» i bildetTømmerfløting på Ladogakanalen ved Sjlisselburg 1909. Eksempel på «spøkelser» i bildet
* Vindmøller ved Jalutorovsk i det vestsibirske lavland 1912Vindmøller ved Jalutorovsk i det vestsibirske lavland 1912
* Interiør fra den russiskortodokse Maria himmelfart-katedralen i Smolensk 1912 med stort, forgylt ikon av Hodegetria (Смоленская икона Божией Матери, innrammet av forhenget)Interiør fra den russiskortodokse Maria himmelfart-katedralen i Smolensk 1912 med stort, forgylt ikon av Hodegetria (Смоленская икона Божией Матери, innrammet av forhenget)
* Jernbanestasjon i Farab i Turkmenistan, på Den trans-kaspiske jernbanen (Den sentralasiatiske jernbanen)Jernbanestasjon i Farab i Turkmenistan, på Den trans-kaspiske jernbanen (Den sentralasiatiske jernbanen)
* Ungarskproduserte generatorer i et vannkraftverk i Jolöten (på russisk Ёлётен, Joljoten) ved elva Murgab i dagens Turkmenistan. Her lå Hindu Kush vannkraftverk (Гиндукушская ГЭС), det største i Det russiske keiserriket, bygd 1909Ungarskproduserte generatorer i et vannkraftverk i Jolöten (på russisk Ёлётен, Joljoten) ved elva Murgab i dagens Turkmenistan. Her lå Hindu Kush vannkraftverk (Гиндукушская ГЭС), det største i Det russiske keiserriket, bygd 1909
* Russiske bondejenter ved elva Sjeksna nær landsbyen KirillovRussiske bondejenter ved elva Sjeksna nær landsbyen Kirillov
* Mann fra Sentral-Asia med tradisjonell kaftan og vannpipe (narghile)Mann fra Sentral-Asia med tradisjonell kaftan og vannpipe (*narghile*)
* Nomadisk kirgiser-familie på Golodnaja-steppen (Голодная степь) i UsbekistanNomadisk kirgiser-familie på Golodnaja-steppen (Голодная степь) i Usbekistan

Referanser
----------

1. 1 2   Archive of Fine Arts, cs.isabart.org, abART person-ID 38210, besøkt 1. april 2021[Hentet fra Wikidata]
2. ↑   www.armchairgeneral.com[Hentet fra Wikidata]
3. ↑   www.armchairgeneral.com[Hentet fra Wikidata]
4. ↑   www.martinpatrick.net[Hentet fra Wikidata]
5. 1 2  Geiling, Natasha (26. mars 2014). «Color Photographs of Imperial Russia Reveal a World Lost to History». *Smithsonian* **(engelsk)**. Besøkt 6. mai 2018.
6. 1 2  Mikhailovich, Prokudin-Gorskii, Sergei (17. april 2001). «Photographer to the Tsar - The Prokudin-Gorskii Photographic Record Recreated: The Empire That Was Russia | Exhibitions - Library of Congress». *www.loc.gov* **(engelsk)**. Besøkt 6. mai 2018.
7. ↑  Mikhailovich, Prokudin-Gorskii, Sergei (17. april 2001). «The Prokudin-Gorskii Photographic Record Recreated: The Empire That Was Russia | Exhibitions - Library of Congress». *www.loc.gov* **(engelsk)**. Besøkt 6. mai 2018.
8. ↑  Ambrose, Alissa (13. september 2012). «History in Color: Rare Photographs of Czarist Russia». *Time* **(engelsk)**. Besøkt 6. mai 2018.

Eksterne lenker
---------------

* (ru) Offisielt nettsted Rediger på Wikidata

* (en) Sergey Prokudin-Gorsky – kategori av bilder, video eller lyd på Commons Rediger på Wikidata

* (en) Sergey Prokudin-Gorsky – galleri av bilder, video eller lyd på Commons Rediger på Wikidata
* Om samlingen ved "Library of Congress"
* The Empire that was Russia
* Privat prosjekt av Frank Dellaert inkluderer ca. 1900 fargeversjoner av svart/hvit-originalene.
* 
* Prokudin-Gorskijs fargeportretter av L. N. Tolstoy

Portal: Kunst

|  |  |
| --- | --- |
| Oppslagsverk/autoritetsdata | Prabook **·** BIBSYS **·** WikiTree **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** ULAN **·** NLA **·** NKC **·** CiNii
 |